Príloha č. 5

	Analýza vplyvov na životné prostredie

	5.1 Ktoré zložky životného prostredia (najmä ovzdušie, voda, horniny, pôda, organizmy) budú predkladaným materiálom ovplyvnené a aký bude ich vplyv?

	Vykonanou zmenou predkladaného materiálu – „Operačný program Kvalita životného prostredia“ (OP KŽP), konkrétne úpravou hodnôt čiastkových cieľov ukazovateľov výkonnostného rámca pre rok 2018 a realokáciou časti zdrojov z prioritnej osi (PO) 2 pôvodne určených na podporu aktivity zameranej na rekultiváciu uzavretých úložísk a opustených úložísk ťažobného odpadu do PO 1 na aktivitu sanácie environmentálnych záťaží, sa nezmení celkový rámec tohto strategického dokumentu tak, ako bol pôvodne posúdený a jeho charakteristiky zostávajú zachované. OP KŽP predstavuje program, ktorého hlavným cieľom je najmä podpora udržateľného a efektívneho využívania prírodných zdrojov, ako aj zabezpečenie ochrany životného prostredia. Vzhľadom na celkové zameranie a cieľ OP KŽP, ako aj na povahu navrhovanej zmeny možno dôvodne predpokladať, že vplyvy na životné prostredie nebudú svojím charakterom odlišné od tých, ktoré už boli identifikované v procese posudzovania pôvodného návrhu OP KŽP podľa zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov v rámci procesu vypracovania OP KŽP.
Z pohľadu vplyvu na životné prostredie možno očakávať, že vykonané zmeny predkladaného dokumentu umožnia predísť možným negatívnym vplyvom, ktoré by nastali v prípade zníženia alokácie OP KŽP z dôvodu straty výkonnostnej rezervy. Keďže cieľom navrhovanej zmeny OP KŽP je na základe aktualizácie čiastkových cieľov ukazovateľov výkonnostného rámca zvýšiť možnosti získania výkonnostnej rezervy (vo výške 6 % z alokácie PO) tam, kde to súčasný vývoj implementácie PO umožňuje, jej nepriamy vplyv na životné prostredie možno považovať za pozitívny. Získanie dodatočnej alokácie tak umožňuje podporu väčšieho počtu projektov zameraných na ochranu životného prostredia, vrátane projektov zameraných na budovanie a rozvoj environmentálnej infraštruktúry v oblasti odpadového hospodárstva, vodného hospodárstva, ako aj energeticky efektívneho nízkouhlíkového hospodárstva. 
Ďalšia vykonaná zmena, ktorou je realokácia disponibilných zdrojov z PO 2 do PO 1 zároveň umožní sanáciu väčšieho počtu environmentálnych záťaží. Tým sa umožní podpora projektov zameraných na zníženie kontaminácie zasiahnutého životného prostredia, čo sa prejaví najmä v znížení ohrozenia a znečistenia lokálnych zdrojov povrchových a podzemných vôd. Navrhovanou zmenou OP KŽP tiež bude možné zabezpečiť dostatočné finančné zdroje aj na sanáciu environmentálnej záťaže – toxickej skládky priemyselného odpadu v bratislavskej mestskej časti Vrakuňa, ktorá predstavuje riziko pre zásoby pitnej vody na Žitnom ostrove a zdravie jej obyvateľov. Zabezpečením podmienok pre realizáciu tohto projektu sa prispeje k riešeniu problému obyvateľov žijúcich v mestskej časti Vrakuňa, ktorí v súčasnosti nemôžu využívať podzemnú vodu na svojich pozemkoch, ktorá je značne kontaminovaná. 

	5.2 Bude mať predkladaný materiál vplyv na chránené územia a ak áno, aký? 

	Navrhovaná zmena OP KŽP nemá priamy vplyv na chránené územia. Keďže sa však viaceré environmentálne záťaže nachádzajú v blízkosti chránených území, ich sanáciou dôjde k pozitívnemu vplyvu na kvalitu vôd v územiach nachádzajúcich sa najmä v smere prúdenia povrchových či podzemných vôd z telesa environmentálnej záťaže do chráneného územia.

	5.3 Bude mať predkladaný materiál vplyvy na životné prostredie presahujúce štátne hranice? (ktoré zložky a ako budú najviac ovplyvnené)?

	V súvislosti s navrhovanou zmenou OP KŽP nedôjde k takým predpokladaným vplyvom na území SR, ktoré by presahovali štátnej hranice.

	5.4 Aké opatrenia budú prijaté na zmiernenie negatívneho vplyvu na životné prostredie?

	N/A

